**חלוקת מכסות לייצוא גרוטאות מתכת מישראל מס'****\*\*\***

1. **כללי**
   1. תעשיית הפלדה בישראל מספקת ברזל ופלדה לתעשיות המשך כגון בינוי, תשתיות ומוצרי מיגון. חומר הגלם לתעשייה זו הינו פסולת וגרוטאות של ברזל ופלדה (להלן – "**גרוטאות מתכת**"), כאשר התעשייה סובלת ממחסור מתמשך בחומרי גלם אלה.
   2. לאור האמור, נקבע בצו יצוא חופשי, התשפ"ב – 2022 (להלן – "**צו יצוא חופשי**"), כי יצוא גרוטאות מתכת, בפרט המכס 72.04, טעונים רישיון יצוא של מנהל תעשיות במשרד הכלכלה והתעשייה. רישיונות יצוא אלה יחולקו במסגרת מכסות ובאופן שיפורט בהוראה זו.
2. **מטרה**

מטרת הוראה זו להסדיר את כמויות ואופן חלוקת רישיונות היצוא במכסות של גרוטאות מתכת מישראל וזאת עד לתום שנת 2026, בהתאם להוראות צו יצוא חופשי.

1. **הגדרות**
   1. "**המשרד**"

משרד הכלכלה והתעשייה.

* 1. "**רשות מוסמכת**"

מי שהוסמך על ידי שר הכלכלה והתעשייה בהתאם לסמכותו לפי סעיף 1 לצו יצוא חופשי למתן רישיונות ליצוא חומרים מסוג גרוטאות מתכת מישראל.

* 1. "**גרוטאות מתכת**"

פסולת וגרוטאות של ברזל ופלדה שאינן משמשות עוד בשימושן המקורי.

* 1. "**קבוצת חברות**"
     1. חברת בת, חברה קשורה, חברה מסונפת וחברה השולטת או בשליטה עקיפה או ישירה של כל אחת מאלה, ולרבות החזקה או בעלות בחברות אלה כהגדרתם וכמשמעותם בחוק ניירות ערך, תשכ"ח –1968.
     2. חזקה לעניין הוראה זו כי חברות בבעלות "בן משפחה", כהגדרתן בחוק ניירות ערך, תשכ"ח – ,1968 הינן חברות קשורות.
  2. **"יצואן"**

עוסק מורשה, חברה בע"מ, אגודה שיתופית או שותפות רשומה שייצא או מייצא טובין ישראלים או בכוונתו לייצא טובין ישראליים.

1. **תנאי סף**

זכאי להגיש בקשה למכסת ייצוא, יצואן שהינו עוסק מורשה, חברה בע"מ, אגודה שיתופית או שותפות רשומה.

1. **שיטת חלוקת המכסות לפי פרטי המכס**
   1. המכסות לשנים 2024-2025 יפורסמו לחלוקה במשותף עם חתימת ההוראה. המכסות לשנת 2026 יפורסמו לא יאוחר מנובמבר 2025 באתר האינטרנט של המשרד.
   2. גובה המכסה
      1. המכסה תעמוד על סך של 350,000 טון לשנה עבור פרט המכס 72.04. בשנת 2024, גובה המכסה יקבע באופן יחסי למספר חודשי השנה שיוותרו במועד הפרסום.
      2. ביחס לפרטי המכס 72.04.2900, 72.04.3000, 72.04.5000 ו – 72.04.4100 תחולק מכסה בגובה היצוא הממוצע בכל פרט מכס בשנים 2021-2023.
      3. יתרת המכסה תחולק לפרטי המכס 72.04.1000, 72.04.2100 ו – 72.04.4490, כאשר לכל אחד מפרטי מכס אלה תיקבע מכסה לפי חלקו היחסי מכלל היצוא לפרט מכס 72.04 בממוצע בשנים 2021-2023.
      4. גובה המכסה שהוקצתה לכל פרט מכס יפורסם באתר האינטרנט של המשרד עם פרסום המכסות.
      5. במידה ולא יהיה ביקוש למכסה באחד מפרטי המכס, הרשות המוסמכת רשאית להעביר את המכסה שהוקצתה לפרט מכס אחר או לעשות כל פעולה שיש בה כדי לייעל את ניצול המכסה, וזאת בהתאם לשיקול דעתה.
   3. קריטריונים לחלוקה
      1. יצואנים שיצאו גרוטאות מתכת מישראל בשנים 2021-2023 יקבלו **95% מהמכסה**, על פי הנוסחה הבאה:
         1. המכסה תחולק לפי חלקו היחסי של היצואן מכלל היצוא לאותו פריט מכס (בפירוט של 8 ספרות). החלק היחסי ייקבע כממוצע לפי נתוני הייצוא בשנים 2021-2023.

גם במקרה של יצואן שייצא רק בשנה אחת או בשתי שנים מתוך השנים 2021-2023 – יחושב ממוצע על פני כל שלוש השנים.

* + - 1. יובהר כי הזכאות לקבלת מכסה אינה ניתנת להעברה בין יצואנים, והמכסה תינתן לכל יצואן רק ביחס ליצוא שנעשה על ידו בשנים 2021-2023.
      2. הנתונים יחושבו לפי נתוני המכס על ידי משרד הכלכלה והתעשייה. יובהר, כי חישוב נתוני היצוא של כל יצואן ונתח השוק שלו יעשה על פי נתוני היצוא של המכס בלבד. באחריות היצואנים לוודא כי היצוא נרשם והתבצע בהתאם לסיווג הנכון של הטובין עד למועד פרסום ההוראה. לא יתקבלו תיקונים לנתונים אלה לאחר מועד זה.
    1. יצואנים אשר לא ייצאו גרוטאות מתכת מישראל בשנים 2021-2023 יקבלו 5% מהמכסה, בחלוקה שווה בין כלל היצואנים הפונים.

יצואן אינו רשאי להגיש בקשה במסגרת סעיף זה במידה והוא חלק מקבוצת חברות, אשר אחת מהחברות הכלולות בה זכאית להגשת בקשה בהתאם לסעיף 5.3.1.

במידה ולא יהיה ביקוש למכסה זו, היא תועבר לחלוקה בהתאם לסעיף 5.3.1.

* + 1. בחלוקה בשנת 2026, המכסה תחולק רק ליצואנים שנצלו לפחות 80% מהמכסה שהוקצתה להם בשנים 2024-2025.

1. **אופן הגשת הבקשה ובחינתה**
   1. יבואן יגיש את הבקשה באמצעות טופס מקוון בלבד באמצעות ["מערכת מסלול"](#) באופן מלא ומדויק. בקשות שיוגשו באמצעות הפקס או בדואר או בדואר אלקטרוני או בכל אמצעי אחר למעט הטופס המקוון, לא יטופלו.
   2. בקשות שלא הוגשו במלואן עד המועד האחרון שפורסם או עד תום המועד שנקצב להגשת מסמכים נוספים, תפסלנה.
   3. הבקשות ייבחנו על ידי הרשות המוסמכת במנהל תעשיות. הרשות המוסמכת רשאית לפנות למבקשים בשאלות הבהרה ובקשה למסמכים נוספים בהתאם לשיקול דעתה.
   4. תשובת הרשות המוסמכת תינתן באמצעות "מערכת מסלול" בתוך 14 ימי עבודה מהמועד האחרון להגשת הבקשות.
   5. תוקף המכסה לשנים 2024-2025 יהיה עד ליום 31.12.25. תוקף המכסה לשנת 2026 יהיה עד ליום 31.12.26.
   6. תוקף המכסה אינו ניתן להארכה, אלה במקרים חריגים בכפוף לבקשה מנומקת שתשלח למייל [Plasticwaste@economy.gov.il](#).
   7. מכסה שניתנה לפי הוראה זו אינה ניתנת להעברה.
2. **ביקורת על עמידה בתנאי אישור המכסה**

הרשות המוסמכת רשאית להשתמש בכל סמכות הנתונה לה על פי דין על מנת לבצע בקרה, פיקוח ואכיפה על המכסות שניתנו על פי הוראה זו.

1. **הפרת ההוראה, סנקציות ועונשין**

תוקפו של רישיון היצוא הינו לתקופה המצוינת בו, במהלכה רשאית הרשות המוסמכת לבטל או להתלות את הרישיון וכן לקבוע כי לא יונפק ליצואן רישיון יצוא לתקופה שתקבע וזאת לאחר שנתנה ליצואן הזדמנות להשמיע את טענותיו, אם נוכחה כי התקיים אחד מאלה:

1. הופר תנאי, דרישה, הוראה או הגבלה שנקבע ברישיון או לצורך מתן הרישיון;
2. הרישיון ניתן על יסוד מידע כוזב או שגוי;
3. חדל להתקיים תנאי מן התנאים למתן הרישיון;
4. הופרה הוראה מההוראות הקבועות בהוראת מנכ"ל זו.
5. **פרסום**
   1. מנהל תעשיות יפרסם באתר האינטרנט של המשרד הודעה בדבר הזמנה להגיש בקשה לקבלת מכסות. בהודעה יפורטו, בין היתר, כמות המכסות העומדות לחלוקה והמועדים להגשת בקשות.
   2. מנהל תעשיות יהא רשאי לפרסם באתר המשרד או באמצעי התקשורת את פרטיו של יצואן שהתקבלה לגביו החלטה בהתאם להוראות סעיף 8.
6. **תחולה**

תוקף הוראה זו מיום חתימתה ועד ליום 31.12.26.

**עו"ד אמנון מרחב**

**המנהל הכללי**

**ירושלים, ‏ט' ניסן תשפ"ד**

**‏17 אפריל 2024**